На основу члана 41а став 3. Закона о заштити природе (,,Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ СПОМЕНИКА ПРИРОДЕ

„БИГРЕНА АКУМУЛАЦИЈА КОД МАНАСТИРА ТУМАНЕ”

Члан 1.

Бигрена акумулација у сливу Туманске реке, у североисточном делу централне Србије, у источном делу Подунавског региона, ставља се под заштиту као споменик природе под именом ,,Бигрена акумулација код манастира Туманеˮ и утврђује за заштићено природно добро од великог значаја, односно II категорије (у даљем тексту: Споменик природе „Бигрена акумулација код манастира Туманеˮ).

Члан 2.

Споменик природе ,,Бигрена акумулација код манастира Туманеˮ ставља се под заштиту како би се очувале: бигрена акумулација која представља бочну долинску акумулацију бигра у флувиокарсту источне Србије; Каменички поток и контактно гравитациони карстни извор, који је значајан за сам феномен бигрене акумулације; комплекс ксеротермофилне сладуново-церове и других типова шума: шума грабића (Carpinetum orientalis serbicum, Rudski 1949), шума грабића са храстовима (Carpino orientalis), комплекс ксеромезофилних китњакови и грабови типови шума: шума цера (Quercetum cerris), шуме китњака и цера (Quercetum petraeae-cerridis B.Jovanović 1979 s.l.), комплекс мезофилне букове и буково-четинатске шуме које су најквалитетније и најочуваније; горски јавор (Acer pseudoplatanus), млеч (Acer platanoides), бели јасен (Fraxinus excelsior), дивља трешња (Prunus avium), сребрна липа (Tilia tometosa); четири врсте са списка ,,TBFRA 2000ˮ које спадају у категорију ретких, реликтних, ендемичних и угрожених врста у Србији: планински брест (Ulmus montana With.), јавор млеч (Acer platanoides L.), дивља трешња и бели јасен (Fraxinus tomentosa); од NATURA 2000 типова станишта заступљена су два типа: 91WO мезијске шуме букве и 91 MO панонско балканске шуме цера (Quercus cerris) и китњака (Quercus patraea).

Најзначајнији елемент културно-историјског наслеђа представља испосница светог Зосима Синаита, која је формирана у поткапини у бигру, као и манастир Тумане.

Члан 3.

Споменик природе ,,Бигрена акумулација код манастира Туманеˮ налази се на територији општине Голубац (КО Снеготин).

Површина Споменика природе ,,Бигрена акумулација код манастира Туманеˮ износи 56 h 14 a 13 m2, од чега је 41 а 01 m2 (0,73%) у државном власништву, 44 а 15 m2 (0,79%) у приватном власништву (Српска православна црква Епархија Браничевска) и 55 h 28 а 97 m2 (98,48%) у другим облицима својине (Српска православна црква), од чега је у режиму заштите II степена на површини од 4 h 56 a 18 m2 , а у режиму заштите III степена на површини 51 h 57 а 95 m2.

Опис граница и графички приказ Споменика природе ,,Бигрена акумулација код манастира Туманеˮ дати су у Прилогу – Опис граница и графички приказ Споменика природе ,,Бигрена акумулација код манастира Туманеˮ, који је одштампан уз ову уредбу и чини њен саставни део.

Члан 4.

На подручју Споменика природе ,,Бигрена акумулација код манастира Туманеˮутврђују се режими заштите II и III степена.

Режим заштите II степена, укупне површине 4 h 56 a 18 m2, од чега је цела површина у својини других облика (манастир Тумане) и обухвата локалитет „Бигрена акумулација”.

Режим заштите III степена, укупне површине 51 h 57 a 79 m2.

Члан 5.

На подручју Споменика природе ,,Бигрена акумулација код манастира Туманеˮ на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. промена намене површина која може имати утицај на темељне вредности природног добра, посебно пренамена површина под шумом у грађевинско земљиште супротно прописима из области шумарства;
2. регулација водотока, изградња брана и захватање воде, изузев за потребе сеоских домаћинстава и заливање пољопривредних површина;
3. отварање привремених позајмишта грађевинског материјала;
4. експлоатација и/или геолошка истраживања минералних сировина у комерцијалне сврхе;
5. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
6. изградња насеља и ширење њихових грађевинских подручја;
7. изградња објеката викендица;
8. образовање депонија, складиштење, одлагање и бацање смећа и отпадних материјала изван места одређених за ту намену, као и нерегулисано одлагање стајског ђубрета;
9. слободно испуштање отпадних и загађујућих вода у водотоке и земљиште;
10. складиштење/депоновање стајњака, осоке и других извора еутрофикације вода;
11. извођење чистих сеча, осим ако је то основом планирано као редован вид обнављања шума;
12. чиста сеча шума, осим у случајевима прописаним законом који уређује област шумарства;
13. уношење инвазивних и алохтоних врста;
14. уништавање и сакупљање биљних и животињских врста које су наведене у Прилогу I и II правилника којим се прописује проглашавање и заштита строго заштићених и заштићених дивљих врста биљака, животиња и гљива, као и у „Црвеним књигама флоре и фауне Србије” и „Црвеним листама међународно значајних врста”;
15. уклањање гнезда и стабала на којима су присутне дупље детлића и сова, као и стабала на којима се хране детлићи;
16. одлагање/уношење лишћа/лисне масе, грањевине, остатака стабала и другог материјала у корита река и потока;
17. кресање лисника за сточну храну, сакупљање и одношење стеље, лисника и земљишта са површина под шумама;
18. постављање табли и других објеката (обавештења, упозорења, канте за смеће и сл) на стаблима;
19. уклањање крајречне вегетације;
20. крчење и сеча шума и обављање других радњи на местима и на начин који могу изазвати процесе јаке и ексцесивне водне ерозије и неповољне промене предела;
21. уношење инвазивних и алохтоних врста флоре и фауне у природне екосистеме;
22. брање, ломљење, кидање и ископавање биљних врста у природним састојинама;
23. сакупљање заштићених врста изван прописаног периода;
24. узнемиравање фауне и сакупљање јаја;
25. извођење радова који могу довести до уништавања или оштећивања објеката геонаслеђа;
26. изградња привремених или сталних индустријских и привредних објеката који би својим погонима, експлоатацијом или отпадним материјама угрозили услове животне средине, амбијенталне карактеристике простора и/или непокретна културна добра;
27. изградња септичких јама пропусног типа;
28. изградња нових саобраћајница уколико нису већ утврђене важећом просторно планском документацијом;
29. одлагање комуналног и опасног отпада;
30. уклањање крајречне вегетације;
31. све радње и активности којима се угрожава фауна риба и ремети њихов мрест, раст, исхрана и кретање;
32. привредни риболов.

У режиму заштите III степена радови и активности ограничавају се на:

1. уношење врста дрвећа на аутохтоне врсте за конкретно станиште, као и на врсте дрвећа потенцијалне вегетације, осим у случајевима тоталне деградације земљишта за потребе мелиорације, у случајевима када је то еколошки оправдано;
2. газдовање једнодобним шумама на начин који обезбеђује равномернији просторни распоред добних разреда на нивоу заштићеног подручја, у складу са планским документом за газдовање шумама;
3. уређење и коришћење простора у складу са прописаним режимом заштите на начин којим се омогућава очување природних вредности и споменика културе;
4. одржавање и реконструкцију пољских, шумских и других путева;
5. употребу моторних возила искључиво на шумским путевима или посебно изграђеним стазама за ту намену уз дозволу управљача;
6. изградњу објеката туристичког смештаја, угоститељства, туристичке инфраструктуре на изградњу мањих објеката за презентацију природних вредности или објеката у традиционалном стилу;
7. изградњу инфраструктурне мреже и инфраструктурних објеката у складу са одрживим коришћењем природних вредности и капацитета простора;
8. каптирање извора за потребе водоснабдевања постојећих домаћинстава;
9. образовање објеката за управљање отпадом, на мање објекте који служе за сакупљање, складиштење и третман неопасног отпада;
10. инфраструктурно опремање и уређење простора за потребе рекреације и туризма, образовног и научног рада, планинарских активности и друго;
11. начин газдовања предвиђен и прописан основом газдовања шумама;
12. контролисано сакупљање дивљих биљних и животињских врста, лов на потребе одржавања оптималне бројности и здравственог стања популације ловних врста у складу са прихваћеним планским документима;
13. риболов на рекреативни, санациони и научноистраживачки;
14. научноистраживачки и образовни рад и презентација природних и културних вредности.

Члан 6.

На подручју Споменика природе ,,Бигрена акумулација код манастира Тумане”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. промена намене површина на којима се налазе шумска станишта супротно прописима из области шумарства;
2. свака промена постојеће морфологије терена и измена хидродинамичких карактеристика и режима потока Каменица, као и сви други радови и интервенције које могу утицати на измену хидролошког режима подземних и површинских вода;
3. отварање привремених позајмишта грађевинског материјала у циљу одржавања и изградње шумске путне инфраструктуре на подручју заштићеног подручја;
4. експлоатација и/или геолошка истраживања минералних сировина у комерцијалне сврхе;
5. градња шумских путева без адекватног дренажног система;
6. изградња грађевинских објеката;
7. изградња подземних инфраструктурних водова;
8. организована туристичка и рекреативна вожња моторцикала, квадова, џипова;
9. извођење земљаних, грађевинских и других радова, као и садња дрвенастих и жбунастих врста којима се могу оштетити, пореметити или угрозити објекти геонаслеђа;
10. активности које доводе до значајног узнемиравања птица у периоду размножавања (март-јул);
11. уништавање гнезда птица;
12. газдовање шумама које није усклађено са основом газдовања шумама и прописима из области шумарства;
13. фрагментација шумских и аграрних комплекса, као и крчење међа;
14. постављање (укуцавање) табли и других обавештења на стаблима;
15. чиста сеча шумске вегетације, крчење шума и обављање других радњи на местима и на начин који могу изазвати процесе јаке ерозије и неповољне промене у природном добру и његовој непосредној околини супротно прописима којима се уређује област шумарства;
16. уношење инвазивних и алохтоних врста флоре и фауне у природне екосистеме, осим врста шумског дрвећа којима се газдује по посебним основама;
17. уништавање, узнемиравање, сакупљање и предузимањe других активности којима би се могле угрозити строго заштићене врсте биљака, животиња и гљива и њихова станишта из правилника којим се прописује проглашење и заштита строго заштићених и заштићених дивљих врста биљака, животиња и гљива;
18. сакупљање и стављање у промет свих врста биљака и животиња из уредбе којом се уређује стављање под контролу коришћења и промета дивље флоре и фауне;
19. промена вегетацијског састава без претходне сагласности надлежне установе заштите природе;
20. уклањање крајречне вегетације;
21. остављање шумског отпада, насталог при санитарној сечи;
22. камповање и ложење ватре;
23. сви радови којима се могу нарушити естетске и амбијенталне вредности заштићеног простора и погоршати карактеристике његове примарне вредности;
24. уређивање простора и/или извођење радова и активности који могу да наруше утврђена својства, статичку безбедност и намену објеката са статусом непокретних културних добара.

У режиму заштите II степена радови и активности ограничавају се на:

1. извођење хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката;
2. активности на уклањању алохтоних врста флоре и фауне;
3. конверзију шумских површина тј. превођење алохтоних шумских површина у аутохтоне, као и превођење изданачких у високe шуме, у складу са важећим планским документом за газдовање шумама;
4. праћење стања (мониторинг) флоре и фауне;
5. редовно сузбијање инвазивних врста на местима где њихова експанзија угрожава подмладак аутохтоне вегетације;
6. газдовање шумама и шумским земљиштем у складу са плановима и основама газдовања шумама, а којима се обезбеђује одржавање постојећих шумских екосистема и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
7. стварање оптималних услова за развој мешовитих састојина, са циљем очувања мешовитог састава шума;
8. газдовање вештачки подигнутих састојина четинара на начин који помаже и убрзава природну сукцесију аутохтоних врста за одређено станиште;
9. примену мера узгоја и неге предвиђених важећим планским документом за газдовање шумамама;
10. процес обнове састојине уз остављање најмање пет зрелих стабала по хектару, намењених биолошком развоју;
11. остављање дрвног остатка односно дрвног материјала који се не прерађује у дрвне сортименте, као и пањева да се спонтано распадају;
12. изградњу, реконструкцију, санацију и одржавање шумских саобраћајница и осталих објеката у шуми у циљу побољшања услова за реализацију планираних радова предвиђених плановима и основама газдовања шумама, као и плановима и програмима управљања заштићеним подручјима примену одговарајућих биолошких мера против фитопатолошких и ентомолошких обољења шума;
13. активности везане за унапређење популација ретких и угрожених биљних и животињских врста и спровођење мера активне заштите;
14. контролисану посету у образовне, рекреативне и општекултурне сврхе;
15. спровођење активности у оквиру научноистраживачких радова и праћење природних процеса;
16. уклањање ниског растиња сходно орографији терена ради омогућавања несметаног пролаза дуж клисуре дуж постојећих путева;
17. заштиту обале водотокова од флувијалне и површинске ерозије применом техничких, биотехничких и биолошких мера;
18. чишћење корита водотокова од вегетације и наноса у циљу очувања пропусне моћи, а по потреби и продубљивање корита;
19. реконструкцију, санацију и адаптацију објекта уз испосницу;
20. коришћење објеката геонаслеђа у научне и туристичке сврхе;
21. мере активне заштите, под посебним условима, у случају нарушавања стања на објектима геонаслеђа (обурвавања седимената, појаве клизишта и др);
22. спровођење одговарајућих мера противпожарне и противерозионе заштите;
23. спровођење других редовних мера корисника усмерених ка узгоју, заштити и коришћењу дивљачи према прихваћеним планским документима (ловне основе);
24. изградњу монтажно - демонтажног објекта у функцији природног и непокретног културног добара (црквица);
25. уклањање старијих стабала и делова истих уколико се налазе у близини саобраћаница којима се крећу возила и пешаци;
26. сакупљање и транспорт неопасног отпада;
27. предузимање мера и активности заштите акватичних екосистема од свих видова загађења, промена хидролошког режима и квалитета воде и деградације станишта.

Члан 7.

Споменик природе ,,Бигрена акумулација код манастира Туманеˮ поверава се на управљање предузећу ПРИРОДНА ДОБРА ЕПАРХИЈЕ БРАНИЧЕВСКЕ ДОО, Пожаревац (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о мерама забрана и ограничења као и о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 8.

Очување, унапређење, одрживо коришћење и приказивање природних и других вредности Споменика природе ,,Бигрена акумулација код манастира Туманеˮ спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља министарству надлежном за послове заштите животне средине (у даљем тексту: Министарство), најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, културе, рударства, енергетике, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 30 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 9.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана, ближе се утврђују забрањени радови и активности, као и правила и услови обављања радова и активности који су допуштени на подручју Споменика природе „Бигрена акумулација код манастира Туманеˮ.

Правилник из става 1. овог члана објављује се у „Службеном гласнику Републике Србије”.

Члан 10.

Управљач је дужан да на прописан начин обележи Споменик природе „Бигрена акумулација код манастира Туманеˮ, његове спољне границе и границе површина, односно локалитета са режимом заштите I, II и III степена, најкасније у року од годину дана од дана ступања на снагу ове уредбе.

Члан 11.

Управљач израђује софтверско решење о природним и створеним вредностима, непокретностима, активностима и другим подацима од значаја за управљање Спомеником природе ,,Бигрена акумулација код манастира Туманеˮ, у року од две године од дана ступања на снагу ове уредбе.

Члан 12.

Висину накнаде за коришћење Споменика природе ,,Бигрена акумулација код манастира Туманеˮ својим актом утврђује Управљач, у складу са законом којим се уређују накнаде за коришћење јавних добара.

Члан 13.

Управљач је дужан да, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од годину дана од дана ступања на снагу ове уредбе.

Члан 14.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 15.

Средства за спровођење Плана управљања Споменика природе ,,Бигрена акумулација код манастира Туманеˮ обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора, у складу са законом.

Члан 16.

Планска документа, планови, програми и основе из области рударства, енергетике, саобраћаја, шумарства, ловства, водопривреде, пољопривреде, културе и туризма и других делатности од утицаја на природу, а који се односе на коришћење природних ресурса и простора у заштићеном подручју Споменика природе ,,Бигрена акумулација код манастира Туманеˮ усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине, у складу са законом.

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-1600/2026

У Београду, 20. фебруара 2026. године

В Л А Д А

ПРЕДСЕДНИК

проф. др Ђуро Мацут, с.р.